Úradný vestník L 215 , 09/08/2001 S. 0048 - 0054



Rozhodnutie Komisie z 23. júla 2001 o dodatočných zárukách v obchode s ošípanými vo vnútri spoločenstva, čo sa týka Aujeszkeho choroby, o kritériách na poskytovanie informácií o tejto chorobe a o zrušení rozhodnutia 93/24/EHS a 93/244/EHS (Oznámené pod dokumentačným číslom C(2001) 2236) (Text s významom pre EHP) (2001/618/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 64/432/EHS z 26. júna 1964 o zdravotných problémoch zvierat ovplyvňujúcich obchodovanie s hovädzím dobytkom a ošípanými vo vnútri spoločenstva [1], naposledy zmenenú a doplnenú smernicou 2000/20/ES [2], a najmä na jej článok 8, článok 9 ods. 2 a článok 10 ods. 2, keďže: (1) rozhodnutie Komisie 93/24/EHS [3]ustanovuje dodatočné záruky týkajúce sa Aujeszkeho choroby pre ošípané určené pre členské štáty alebo regióny bez výskytu ochorenia; (2) rozhodnutie Komisie 93/244/EHS [4]ustanovuje dodatočné záruky týkajúce sa Aujeszkeho choroby pre ošípané určené pre určité časti územia spoločenstva, kde sa realizujú schválené programy vyhubenia tohto ochorenia; (3) Medzinárodný úrad pre nákazy zvierat (OIE) je medzinárodnou organizáciou, ktorá je na základe Dohody o uplatňovaní hygienických a rastlinolekárskych opatrení podľa GATT 1994 zodpovedná za zavedenie medzinárodných veterinárnych predpisov pre obchod so zvieratami a živočíšnymi výrobkami. Tieto predpisy sú uverejnené v Medzinárodnom veterinárnom zákonníku; (4) kapitola Medzinárodného veterinárneho zákonníka o Aujeszkeho chorobe bola nedávno podstatne zmenená a doplnená; (5) je potrebné, aby sa upravili dodatočné záruky požadované pri obchode s ošípanými v rámci spoločenstva, pokiaľ ide o Aujeszkeho chorobu, aby sa zabezpečil ich súlad s medzinárodnými pravidlami o tejto chorobe a lepšia kontrola v spoločenstve; (6) musia sa ustanoviť kritériá o informáciách, ktoré majú členské štáty poskytovať o Aujeszkeho chorobe, v súlade s článkom 8 smernice 64/432/EHS; (7) Pre prehľadnosť by sa mali zrušiť rozhodnutia 93/24/EHS a 93/244/EHS a malo by sa prijať jediné rozhodnutie týkajúce sa dodatočných záruk pri obchode s ošípanými v rámci spoločenstva, pokiaľ ide o Aujeszkeho chorobu a o kritériách na poskytovanie informácií o tejto chorobe; (8) opatrenia ustanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Odosielanie ošípaných určených na chov alebo výrobu určených pre členské štáty alebo regióny bez výskytu Aujeszkeho choroby vymenované v prílohe I a pochádzajúce z ktoréhokoľvek členského štátu alebo regiónu neuvedeného v prílohe je povolené za týchto podmienok: a) Aujeszkeho choroba sa povinne musí nahlasovať v členskom štáte pôvodu; b) plán na kontrolu a vyhubenie Aujeszkeho choroby, spĺňajúci kritériá ustanovené v článku 9 ods. 1 smernice 64/432/EHS, sa musí realizovať v členskom štáte alebo v regióne pôvodu pod dozorom kompetentného orgánu. Vhodné opatrenia na prepravu a premiestňovanie ošípaných sa musia realizovať podľa tohto plánu na zabránenie šírenia ochorenia medzi chovmi rôzneho štatútu; c) pokiaľ ide o chov pôvodu ošípaných: - v príslušnom chove nesmel byť zaznamenaný žiadny klinický, patologický alebo sérologický dôkaz Aujeszkeho choroby za posledných 12 mesiacov, - v chovoch umiestnených v oblasti 5 km v okolí chovu pôvodu ošípaných nesmel byť zaznamenaný žiadny klinický, patologický alebo sérologický dôkaz Aujeszkeho choroby za posledných 12 mesiacov; toto ustanovenie však neplatí, ak sa v týchto posledne uvedených chovoch pravidelne uplatňovali opatrenia na pozorovanie a vyhubenie pod dozorom príslušného orgánu a v súlade s plánom vyhubenia uvedeným v bode b), a tieto opatrenia účinne zabránili akémukoľvek šíreniu ochorenia do príslušného chovu, - očkovanie proti Aujeszkeho chorobe sa nevykonávalo minimálne počas posledných 12 mesiacov, - ošípané sa podrobili aspoň pri dvoch príležitostiach s odstupom aspoň štyroch mesiacov sérologickému prieskumu na prítomnosť protilátok ADV-gE alebo ADV-gB, alebo ADV-gD, alebo proti celému vírusu Aujeszkeho choroby. Takáto prehliadka musela ukázať prítomnosť Aujeszkeho ochorenia a to, že u očkovaných ošípaných sa nevyskytli protilátky gE, - ošípané neboli zaradené z chovov s nižším zdravotným štatútom zvierat, pokiaľ ide o Aujeszkeho chorobu za predchádzajúcich 12 mesiacov, pokiaľ neboli otestované vzhľadom na Aujeszkeho chorobu s negatívnymi výsledkami; d) ošípané, ktoré sa majú premiestniť: - neboli očkované, - boli držané izolovane v ustajnení schválenom kompetentným orgánom, počas doby 30 dní pred premiestnením, a to takým spôsobom, že sa zabránilo každému riziku rozšírenia Aujeszkeho choroby na tieto ošípané, - museli žiť v chove pôvodu alebo v chove rovnocenného štatútu od narodenia a pobudli v chove pôvodu najmenej: i) 30 dní, v prípade ošípaných určených na výrobu; ii) 90 dní, v prípade ošípaných určených na chov, - podrobili sa s negatívnymi výsledkami najmenej dvom sérologickým skúškam na ADV-gB alebo ADV-gD alebo na celý vírus Aujeszkeho choroby, s odstupom najmenej 30 dní medzi každou skúškou. V prípade ošípaných mladších ako štyri mesiace sa však tiež môže použiť sérologická skúška na ADV-gE. Odber vzorky pre poslednú skúšku sa musí uskutočniť počas 15 dní pred odoslaním. Počet ošípaných testovaných v izolačnej jednotke musí postačovať na zistenie: i) 2 % sérologickej prevalencie s 95 % istotou v izolačnej jednotke v prípade ošípaných určených na výrobu; ii) 0,1 % sérologickej prevalencie s 95 % istotou v izolačnej jednotke v prípade ošípaných určených na chov. Prvý z tých dvoch testov však nebude potrebný, ak: i) sa v rámci plánu uvedeného v bode b) vykonal sérologický prieskum v chove pôvodu medzi 45. a 17. dňom pred odoslaním, ktorý preukázal absenciu protilátok proti Aujeszkeho chorobe a že očkované ošípané boli bez výskytu protilátok gE; ii) ošípané, ktoré sa majú premiestniť, žili v chove pôvodu od narodenia; iii) do chovu pôvodu sa nepremiestnili žiadne ošípané, pokiaľ boli ošípané na premiestnenie držané v izolácii. Článok 2 Odosielanie ošípaných určených na zabitie s miestom určenia pre členské štáty alebo regióny bez výskytu Aujeszkeho choroby vymenované v prílohe I a pochádzajúce z ktoréhokoľvek členského štátu alebo regiónu neuvedeného v prílohe je povolené za týchto podmienok: a) Aujeszkeho choroba sa povinne musí nahlasovať v členskom štáte pôvodu; b) plán na kontrolu a vyhubenie Aujeszkeho choroby, spĺňajúci kritériá ustanovené v článku 1 písm. b), sa uskutočňuje v členskom štáte alebo v regióne pôvodu ošípaných; c) všetky predmetné ošípané sa musia prepravovať priamo na bitúnok miesta určenia a buď: - pochádzajú z chovu, ktorý spĺňa podmienky ustanovené v článku 1 písm. c), alebo - boli očkované proti Aujeszkeho chorobe najmenej 15 dní pred ich odoslaním a pochádzajú z chovu pôvodu, kde: i) sa v rámci plánu uvedeného v bode b) pravidelne uplatňovali opatrenia na pozorovanie a vyhubenie Aujeszkeho choroby pod dozorom kompetentného orgánu počas predchádzajúcich 12 mesiacov; ii) zotrvali najmenej počas 30 dní pred odoslaním a kde sa nezistil žiadny klinický alebo patologický dôkaz tejto choroby v čase vypĺňania zdravotného osvedčenia uvedeného v článku 7, alebo - neboli zaočkované a prichádzajú z chovu, kde: i) v rámci plánu uvedeného v bode b) sa pravidelne uplatňovali opatrenia na pozorovanie a vyhubenie Aujeszkeho choroby pod dozorom kompetentného orgánu počas predchádzajúcich 12 mesiacov a nebol zaznamenaný žiadny klinický, patologický alebo sérologický dôkaz Aujeszkeho choroby za posledných šesť mesiacov; ii) očkovanie proti Aujeszkeho chorobe a zaradenie očkovaných ošípaných zakázali kompetentné orgány, keďže chov je v procese dosiahnutia najvyššieho štatútu, pokiaľ ide o Aujeszkeho chorobu v súlade s plánom uvedeným v bode b); iii) žili už najmenej 90 dní pred odoslaním. Článok 3 Ošípané určené na chov s miestom určenia pre členské štáty alebo regióny vymenované v prílohe II, kde sa uskutočňujú schválené programy vyhubenia Aujeszkeho choroby, musia buď: a) pochádzať z členských štátov alebo regiónov vymenovaných v prílohe I, alebo b) pochádzať z: - členských štátov alebo regiónov vymenovaných v prílohe II a - z chovu, ktorý spĺňa požiadavky článku 1 písm. c); alebo c) spĺňať tieto podmienky: - Aujeszkeho choroba sa povinne musí nahlasovať v členskom štáte pôvodu, - plán na kontrolu a vyhubenie Aujeszkeho choroby, spĺňajúci kritériá ustanovené v článku 1 písm. b), sa uskutočňuje v členskom štáte alebo v regióne pôvodu ošípaných; - v chove pôvodu predmetných ošípaných nesmel byť zaznamenaný žiadny klinický, patologický alebo sérologický dôkaz Aujeszkeho choroby za posledných 12 mesiacov, - ošípané boli izolované v ustajnení schválenom kompetentným orgánom, počas doby 30 dní pred premiestnením, a držané izolovane takým spôsobom, že sa zabránilo akémukoľvek riziku rozšírenia Aujeszkeho choroby, - ošípané sa podrobili s negatívnymi výsledkami sérologickej skúške na prítomnosť protilátok gE. Odber vzorky pre poslednú skúšku sa musí uskutočniť počas 15 dní pred odoslaním. Počet testovaných ošípaných musí postačovať na zistenie 2 % sérologickej prevalencie s 95 % istotou u týchto ošípaných, - ošípané museli žiť v chove pôvodu alebo v chove rovnocenného štatútu od narodenia a pobudli v chove pôvodu najmenej 90 dní. Článok 4 Ošípané určené na výrobu s miestom určenia pre členské štáty alebo regióny vymenované v prílohe II, kde sa uskutočňujú schválené programy vyhubenia Aujeszkeho choroby, musia buď: a) pochádzať z členských štátov alebo regiónov vymenovaných v prílohe I, alebo b) pochádzať z: - členských štátov alebo regiónov vymenovaných v prílohe II a - z chovu, ktorý spĺňa požiadavky článku 1 písm. c); alebo c) spĺňať tieto podmienky: - Aujeszkeho choroba sa povinne musí nahlasovať v členskom štáte pôvodu, - plán na kontrolu a vyhubenie Aujeszkeho choroby, spĺňajúci kritériá ustanovené v článku 1 písm. b), sa uskutočňuje v členskom štáte alebo v regióne pôvodu ošípaných; - v chove pôvodu ošípaných nesmel byť zaznamenaný žiadny klinický, patologický alebo sérologický dôkaz Aujeszkeho choroby za posledných 12 mesiacov, - sérologický prieskum na Aujeszkeho chorobu preukazujúci jej neprítomnosť a že očkované ošípané boli bez výskytu protilátok gE, sa uskutočnil v chove pôvodu medzi 45. a 170. dňom pred odoslaním, - ošípané určite žili v chove pôvodu od narodenia alebo pobudli v takýchto chovoch najmenej 30 dní po zaradení z chovu rovnocenného štatútu, kde sa vykonal sérologický prieskum rovnocenný tomu, ktorý je uvedený vyššie v štvrtej zarážke. Článok 5 Sérologické skúšky vykonávané s cieľom pozorovania alebo zisťovania Aujeszkeho choroby u ošípaných v súlade s týmto rozhodnutím musia spĺňať normy ustanovené v prílohe III. Článok 6 Bez toho, aby bol dotknutý článok 10 ods. 3 smernice 64/432/EHS, musí každý členský štát v súlade s jednotnými kritériami ustanovenými v prílohe IV poskytovať informácie o výskyte Aujeszkeho choroby, vrátane podrobností o programoch na pozorovanie a vyhubenie prebiehajúcich v členských štátoch vymenovaných v prílohe II a v ostatných členských štátoch alebo regiónoch nevymenovaných v uvedenej prílohe, ak sa v nich realizujú programy na pozorovanie a vyhubenie. Článok 7 1. Bez toho, aby boli dotknuté ustanovenia ustanovené v legislatíve spoločenstva týkajúcej sa zdravotných osvedčení, úradný veterinárny lekár sa pred vyplnením časti C zdravotného osvedčenia požadovaného podľa smernice 64/432/EHS, pokiaľ ide o zvieratá druhov ošípaných s miestom určenia pre členské štáty alebo regióny vymenované v prílohe I alebo II, presvedčí: a) o štatúte chovu a členského štátu alebo regiónu pôvodu predmetných ošípaných, pokiaľ ide o Aujeszkeho chorobu; b) v prípade, že ošípané nepochádzajú z členského štátu alebo regiónu bez výskytu ochorenia, o štatúte chovu a členského štátu alebo regiónu miesta určenia pre predmetné ošípané, pokiaľ ide o Aujeszkeho chorobu; c) o tom, že predmetné ošípané spĺňajú podmienky ustanovené v tomto rozhodnutí. 2. Pre zvieratá druhov ošípaných s miestom určenia pre členské štáty alebo regióny vymenované v prílohe I alebo II sa certifikácia podľa odseku 4 oddielu C zdravotného osvedčenia uvedeného v odseku 1 dokončí a doplní takto: a) v prvej zarážke, po slove "choroba:" sa musí pridať slovo "Aujeszkeho"; b) v druhej zarážke sa urobí odkaz na toto rozhodnutie. V tom istom riadku sa číslo článku tohto rozhodnutia, ktoré sa vzťahuje na predmetné ošípané, uvedie medzi zátvorkami. Článok 8 Členské štáty musia zabezpečiť, aby sa ošípané s miestom určenia pre členské štáty alebo regióny vymenované v prílohe I alebo II, pri preprave nedostali počas prepravy alebo tranzitu do kontaktu s ošípanými odlišného alebo neznámeho štatútu, pokiaľ ide o Aujeszkeho chorobu. Článok 9 Rozhodnutia 93/24/EHS a 93/244/EHS sa zrušujú odo dňa ustanoveného v článku 10. Článok 10 Toto rozhodnutie sa bude uplatňovať od 1. júla 2002. Článok 11 Toto rozhodnutie je adresované členským štátom. V Bruseli 23. júla 2001 Za Komisiu David Byrne člen Komisie [1] Ú. v. ES 121, 29.7.1964, s. 1977/64. [2] Ú. v. ES L 163, 4.7.2000, s. 35. [3] Ú. v. ES L 16, 25.1.1993, s. 18. [4] Ú. v. ES L 111, 5.5.1993, s. 21. -------------------------------------------------- PRÍLOHA I Členské štáty alebo ich regióny bez výskytu Aujeszkeho choroby a tie, kde je zakázané očkovanie Dánsko: | všetky regióny | Spojené kráľovstvo: | všetky regióny v Anglicku, Škótsku a Wales | Francúzsko: | departementy Aisne, Allier, Ardennes, Ariege, Aube, Aude, Ayeyron, Bas-Rhin, Bouches-du-Rhône, Calvados, Cantal, Charente, Charente-Maritime, Cher, Corrèze, Cote d'Or, Creuse, Deux-Sèvres, Dordogne, Doubs, Eure, Eure-et-Loir, Gard, Gers, Gironde, Haute-Garonne, Haute-Loire, Haute-Marne, Haute-Pyrénées, Haut-Rhin, Haute-Saône, lndre, Indre-et-Loire, Jura, Landes, Loire, Loire-Atlantique, Loir-et-Cher, Loiret, Lot, Lot-et-Garonne, Lozère, Maine-et-Loire, Marne, Meurthe-et-Moselle, Meuse, Moselle, Nieyre, Oise, Pyrénées-Atlantiques, Puy-de-Dôme, Rhône, Sarthe, Saône-et-Loire, Savoie, Seine-Maritime, Somme, Vaucluse, Tarn, Tarn-et-Garonne, Territoire de Belfort, Vendée, Vienne, Vosges a Yonne | Fínsko: | všetky regióny | Nemecko: | Länder (krajiny) Durínsko, Sasko, Brandenbursko, Meklenbursko-Západné Pomoransko, Sasko-Anhaltsko, Porýnie-Falcko a Bádensko-Württembersko | Rakúsko: | všetky regióny | Švédsko: | všetky regióny | Luxembursko: | celé územie. | -------------------------------------------------- PRÍLOHA II Členské štáty alebo ich regióny, kde sa realizujú schválené programy na kontrolu Aujeszkeho choroby Nemecko : všetky regióny okrem Länder (krajín) Durínsko,Sasko, Brandenbursko, Meklenbursko-Západné Pomoransko, Sasko-Anhaltsko, Porýnie-Falcko a Bádensko-Württembersko -------------------------------------------------- PRÍLOHA III Normy pre sérologické testy Aujeszkeho choroby. Protokol pre analýzu imunosorbentu súvisiacu s enzýmom (ELISA) na zisťovanie protilátok proti vírusu Aujeszkeho choroby (celý vírus), na glykoproteín B (ADV-gB), na glykoproteín D (ADV-gD) alebo na glykoproteín E (ADV-gE) 1. Ústavy vymenované v odseku 2 písm. d) vyhodnotia testy Elisa ADV-gE a sety proti kritériám v odseku 2 písm. a), b) a c). Kompetentný orgán v každom členskom štáte zabezpečí, aby sa zaregistrovali iba tie sety Elisa ADV-gE, ktoré spĺňajú tieto normy. Prešetrenia vymenované v odseku 2 písm. a) a b) sa musia vykonať pred schválením testu a prešetrenie v odseku 2 písm. c) sa musí potom vykonať na každej šarži. 2. Štandardizácia, citlivosť a špecifičnosť skúšky. a) Citlivosť skúšky musí mať takú úroveň, aby výsledok nasledujúcich referenčných sér spoločenstva bol pozitívny: - referenčné sérum spoločenstva ADV 1 pri zriedení 1:8, - referenčné sérum spoločenstva ADV-gE A, - referenčné sérum spoločenstva ADV-gE B, - referenčné sérum spoločenstva ADV-gE C, - referenčné sérum spoločenstva ADV-gE D, - referenčné sérum spoločenstva ADV-gE E, - referenčné sérum spoločenstva ADV-gE F, b) Špecifičnosť skúšky musí mať takú úroveň, aby výsledok nasledujúcich referenčných sér spoločenstva bol negatívny: - referenčné sérum spoločenstva ADV-gE G, - referenčné sérum spoločenstva ADV-gE H, - referenčné sérum spoločenstva ADV-gE J, - referenčné sérum spoločenstva ADV-gE K, - referenčné sérum spoločenstva ADV-gE L - referenčné sérum spoločenstva ADV-gE M, - referenčné sérum spoločenstva ADV-gE N, - referenčné sérum spoločenstva ADV-gE O, - referenčné sérum spoločenstva ADV-gE P, - referenčné sérum spoločenstva ADV-gE Q. c) Pri kontrole šarže musí mať referenčné sérum spoločenstva ADV 1 pozitívny výsledok pri zriedení 1:8 a jedno z referenčných sér spoločenstva ADV-gE G až ADV-gE Q, ktoré sú vymenované v bode b), musí mať negatívny výsledok. Pri kontrole šarže setov ADV-gB a ADV-gD musí mať referenčné sérum spoločenstva ADV 1 pozitívny výsledok pri zriedení 1:2 a referenčné sérum spoločenstva Q uvedené v bode b) by malo mať negatívny výsledok. d) Nižšie uvedené ústavy sú okrem toho zodpovedné za kontrolu kvality metódy ELISA v každom členskom štáte a najmä za výrobu a štandardizáciu národných referenčných sér podľa referenčných sér spoločenstva. - Belgicko – Centre de Recherches vétérinaires et agrochimiques, 1180 Bruxelles; - Dánsko – Statens veterinære Institut for Virusforsknig, Lindholm, 4771 Kalvehave; - Nemecko – Bundesforschungsanstalt für Viruskrankheiten der Tiere, 16868 Wusterhausen, - Grécko – Veterinary Institute of Infectious and Parasitic Diseases, 15310 Ag. Paraskevi, - Španielsko – Laboratorio Central de Veterinaria de Algete, Madrid, - Francúzsko – École nationale vétérinaire, Alfort, 94704 Maisons-Alfort, - Írsko – Veterinary Research Laboratory, Abbotstown, Castleknock, Dublin 15, - Taliansko – Istituto Zooprofilattico Sperimentale della Lombardia a dell‘Emilia-Romagna, Brescia, - Luxembursko – Laboratoire de Médecine Vétérinaire de l’État, 1020 Luxembourg, - Holandsko – Instituut voor Veehouderij en Diergezondheid (ID-DLO), 8200 AB Lelystad, - Rakúsko – Bundesanstalt für veterinärmedizinische Untersuchungen in Mödling, 2,40 Modling, - Portugalsko – Laboratório Nacional de Investigaăo Veterinária, 1500 Lisboa, - Fínsko – Eläinlääkintä- ja elintarviketutkimuslaitos, 00581 Helsinki, - Švédsko – Statens veterinarmedicinska anstalt, 75189 Uppsala, - Spojené kráľovstvo – Veterinary Laboratory Agency, New Haw, Weybridge, Surrey KT15 3NB. -------------------------------------------------- PRÍLOHA IV +++++ TIFF +++++ --------------------------------------------------